Kommunismi
Anarkokommunismia (tai useimmiten vain anarkismia) voidaan pitää yhtenä sosialismin haarana. Anarkismia voidaan kutsua myös valtiottomaksi sosialismiksi. Siinä missä Marxin teorian mukaan työväki ottaa valtion hallintaan ja tuotantovälineet siirretään valtion omistukseen, anarkistisen teorian mukaan valtio hävitetään ja tuotantovälineet siirretään työväen yhteisomistukseen. Varsinkin anarkosyndikalismissa ammattiliitoilla on suuri rooli ja yleislakkoa pidetään yhtenä työkaluna anarkistiselle vallankumoukselle.
Anarkismisymboliikka
Perinteinen anarkistien käyttämä symboli on musta lippu. Sitä on pidetty kontrastina anarkistien vastustamien kansallisvaltioiden värikkäille tunnuksille, eräänlaisena anti-lippuna, joka sisältää kaikkien muiden lippujen värit. Lisäksi mustan lipun on sanottu kuvaavan antautumisen merkkinä käytetyn valkoisen lipun vastakohtaa eli taistelua ja periksiantamattomuutta. Kolmas mustaan lippuun liittyvä symboliikka on kuolema ja tuska; väri kuvastaa kaikkien maailman sorrettujen ja alistettujen ihmisten kärsimyksiä.